ODLUKA O NAČINU PRUŽANJA JAVNE USLUGE SAKUPLJANJA KOMUNALNOG OTPADA NA PODRUČJU OPĆINE ORLE

Temeljem Zakona o gospodarenju otpadom (Narodne novine, broj: 84/2021 i 142/2023) i Pravilnika o gospodarenju otpadom (Narodne novine, broj: 106/2022) Jedinstveni upravni odjel Općine Orle u suradnji s komunalnim društvom VG Čistoća d.o.o. pripremio je tekst nove Odluke o načinu pružanja javne usluge sakupljanja komunalnog otpada na području Općine Orle (u daljnjem tekstu: Odluka).

U odnosu na dosadašnju Odluku o načinu pružanja javne usluge sakupljanja komunalnog otpada na području Općine Orle, KLASA: 363-01/22-01/10, URBROJ: 238/20-01-22-01, od 05. srpnja 2022. godine (Glasnik Zagrebačke županije, broj: 31/2022) novom Odlukom promijenjeni su određeni tehnički uvjeti u načinu pružanja javne usluge, uvjeti korištenja reciklažnog dvorišta, sakupljanje otpada na javnim površinama te se mijenja cijena obvezne minimalne javne usluge.

Cijena obvezne minimalne javne usluge jedinstvena je na čitavom području primjene ove Odluke za kategoriju korisnika kućanstvo i iznosi 13,00 EUR mjesečno, bez PDV-a.

Cijena obvezne minimalne javne usluge jedinstvena je na čitavom području primjene ove Odluke za kategoriju korisnika koji nije kućanstvo i iznosi 16,00 EUR mjesečno, bez PDV-a.

**Razlozi za povećanje cijene obvezne minimalne javne usluge**

Cijena obvezne minimalne javne usluge (fiksni dio), sukladno Zakonu, uključuje sve troškove funkcioniranja sustava gospodarenja otpadom, kao što su: troškovi nabave i održavanja opreme za prikupljanje otpada, troškovi prijevoza otpada, troškovi obrade miješanog komunalnog otpada i biootpada, troškovi nastali radom reciklažnih dvorišta, troškovi prijevoza i obrade glomaznog otpada koji se prikuplja u okviru javne usluge te troškovi propisanih evidencija i izvješćivanja u svezi s javnom uslugom.

Cijena javne usluge plaća se radi pokrića troškova javne usluge.

Izvršenom analizom svih financijskih pokazatelja za prethodnu poslovnu godinu postojeća cijena obvezne minimalne javne usluge je nedostatna za pokriće svih troškova održavanja sustava gospodarenja otpadom.

Nova predložena cijena obvezne minimalne javne usluge ovime se usklađuje sa stopom inflacije i rastom svih cijena, a naročito energenata i usluga zbrinjavanja otpada kod ovlaštenih zbrinjavatelja. Troškovi koji nastaju pružanjem javne usluge su neophodni da bi ostvarili standard javne usluge i ciljeve koje su postavljeni Zakonom o gospodarenju otpadom i drugim propisima.

Uredbom o visini minimalne plaće za 2025. godinu (Narodne novine, broj: 124/2024) utvrđena je obveza isplate minimalne plaća radnicima u Republici Hrvatskoj u visini od 970,00 EUR bruto.

Kolektivnim ugovorom za radnike zaposlene u trgovačkom društvu VG Čistoća d.o.o. poslodavac je preuzeo obvezu poboljšanja materijalnih prava radnika što je dovelo do povećanja troškova poslovanja.

Osim navedenog potrebno je osigurati sredstva za ulaganja u nabavu nove opreme i izgradnju građevina za gospodarenje otpadom.

Izmjenom cijene obvezne minimalne javne usluge osiguravaju se uvjeti za redovito i kvalitetno pružanje javne usluga na području Općine Orle, čime se ispunjava svrha sustava gospodarenja otpadom i postižu osnovni ciljevi, a to su smanjenje količina miješanog komunalnog otpada koje se trajno odlaže na odlagalištu neopasnog otpada Mraclinska Dubrava i povećanje količina odvojeno prikupljenog otpada.